ร่างพระราชบัญญัติอากาศสะอาด

**ร่างพระราชบัญญัติอากาศสะอาด** () หรือชื่ออย่างเป็นทางการคือ **ร่างพระราชบัญญัติบริหารจัดการเพื่ออากาศสะอาด พ.ศ. ....** เป็นร่างกฎหมายที่คณะรัฐมนตรี ประชาชน และสมาชิกสภาผู้แทนราษฎรเสนอ เพื่อนำเสนอการควบคุมคุณภาพอากาศอย่างครอบคลุม รวมถึงการจัดการกับแหล่งกำเนิดมลพิษ

## เบื้องหลัง

ประเทศไทยเผชิญกับมลพิษทางอากาศอย่างรุนแรงอันเป็นผลมาจากการเผาไหม้พื้นที่เกษตรกรรม การปล่อยมลพิษจากอุตสาหกรรม และการขนส่ง

ในปี พ.ศ. 2566 ภาคประชาชนได้เสนอร่างพระราชบัญญัติอากาศสะอาดและร่างพระราชบัญญัติการรายงานการปล่อยและการเคลื่อนย้ายสารมลพิษสู่สิ่งแวดล้อม

เมื่อวันที่ 14 กุมภาพันธ์ พ.ศ. 2567 กลุ่มอนุรักษ์สิ่งแวดล้อมได้ยื่นร่างพระราชบัญญัติการรายงานการปล่อยและการเคลื่อนย้ายสารมลพิษสู่สิ่งแวดล้อมต่อรัฐสภา ได้มีการประกาศใช้ร่างกฎหมายที่คล้ายคลึงกันในอีก 30 ประเทศ ซึ่งอนุญาตให้เข้าถึงข้อมูลเกี่ยวกับมลพิษในระดับท้องถิ่นได้ ร่างกฎหมายกำหนดให้ธุรกิจที่ก่อมลพิษต้องระบุแหล่งที่มาของการปล่อยมลพิษ

### หมอกควันในกรุงเทพมหานคร พ.ศ. 2568

ในเดือนมกราคมและกุมภาพันธ์ พ.ศ. 2568 คุณภาพอากาศในกรุงเทพมหานครอยู่ในระดับอันตราย ทำให้ต้องปิดโรงเรียนมากกว่า 350 แห่ง และต้องมีโครงการทำงานจากที่บ้านโดยสมัครใจ พร้อมทั้งมีข้อจำกัดเกี่ยวกับรถบรรทุก 6 ล้ออีกด้วย ชัชชาติ สิทธิพันธุ์ ผู้ว่าราชการกรุงเทพมหานครกล่าวว่า สาเหตุของมลพิษเกิดจากการปล่อยไอเสียจากยานพาหนะ การเผาขยะ และการเผาพืชผลตามฤดูกาล สุริยะ จึงรุ่งเรืองกิจ รัฐมนตรีว่าการกระทรวงคมนาคมเปิดเผยว่า ระบบขนส่งสาธารณะในกรุงเทพมหานคร รถไฟฟ้าบีทีเอส รถไฟฟ้าเอ็มอาร์ที รถไฟฟ้ารางเบา และรถโดยสารประจำทาง จะเปิดให้บริการฟรี 1 สัปดาห์ ตั้งแต่วันที่ 25 มกราคม พ.ศ. 2568 เพื่อลดมลพิษ

หมอกควันดังกล่าวถูกกล่าวถึงว่าเป็นการเน้นย้ำถึงความจำเป็นในการผ่านร่างพระราชบัญญัติอากาศสะอาด

## การพิจารณา
ในเดือนพฤศจิกายน พ.ศ. 2566 กระทรวงทรัพยากรธรรมชาติและสิ่งแวดล้อมเสนอร่างพระราชบัญญัติอากาศสะอาดเพื่อป้องกันมลพิษและลดข้อจำกัดของรัฐบาลในการควบคุมมลพิษ ร่างพระราชบัญญัติดังกล่าวได้ถูกโพสต์เพื่อรับฟังความคิดเห็นจากสาธารณชนบนเว็บไซต์ของกระทรวงทรัพยากรธรรมชาติและสิ่งแวดล้อมจนถึงวันที่ 13 พฤศจิกายน เมื่อวันที่ 16 พฤศจิกายน ร่างพระราชบัญญัติดังกล่าวถูกส่งไปยังสำนักเลขาธิการคณะรัฐมนตรี เพื่อรอความคิดเห็นจากหน่วยงานภาครัฐ ก่อนนำเสนอต่อคณะรัฐมนตรีในวันที่ 21 พฤศจิกายน

เมื่อวันที่ 28 พฤศจิกายน พ.ศ. 2566 คณะรัฐมนตรีเศรษฐาได้อนุมัติร่างพระราชบัญญัติอากาศสะอาดจำนวน 7 ฉบับ ร่างกฎหมายฉบับหนึ่งได้รับการเสนอโดยเครือข่ายอากาศสะอาด ซึ่งเป็นโครงการทึ่ริเริ่มโดยประชาชนที่เน้นย้ำถึงสิทธิในการมีอากาศบริสุทธิ์

### ชั้นสภาผู้แทนราษฎร
สภาผู้แทนราษฎรได้มีมติผ่านร่างพระราชบัญญัติทั้ง 7 ฉบับในวาระแรก พร้อมกับตั้งคณะกรรมาธิการวิสามัญ 39 คน เพื่อพิจารณาแก้ไขร่างกฎหมายก่อนเสนอในวาระที่สองและวาระที่สาม

ร่างที่อยู่ระหว่างการพิจารณาจำนวน 7 ฉบับ ได้แก่:

# **ร่างพระราชบัญญัติเพื่ออากาศสะอาด** เสนอโดยคณะรัฐมนตรี
# **ร่างพระราชบัญญัติอากาศสะอาดเพื่อประชาชน** เสนอโดยอนุทิน ชาญวีรกูล หัวหน้าพรรคภูมิใจไทย
# **ร่างพระราชบัญญัติอากาศสะอาดเพื่อสิทธิมนุษยชนขั้นพื้นฐาน** เสนอโดยจุลพันธ์ อมรวิวัฒน์จากพรรคเพื่อไทย
# **ร่างพระราชบัญญัติกำกับดูแลการจัดการอากาศสะอาดเพื่อสุขภาพแบบบูรณาการ** เสนอโดยคนึงนิจ ศรีบัวเอี่ยม ผู้ร่วมก่อตั้งเครือข่ายอากาศสะอาด กับผู้มีสิทธิเลือกตั้งจำนวน 22,251 คน
# **ร่างพระราชบัญญัติบริหารจัดการเพื่ออากาศสะอาด** เสนอโดยตรีนุช เทียนทองจากพรรคพลังประชารัฐ
# **ร่างพระราชบัญญัติส่งเสริมและรักษาอากาศเพื่อสุขภาพ** เสนอโดยร่มธรรม ขำนุรักษ์จากพรรคประชาธิปัตย์
# **ร่างพระราชบัญญัติฝุ่นพิษและการก่อมลพิษข้ามพรมแดน** เสนอโดยภัทรพงษ์ ลีลาภัทร์จากพรรคประชาชน

ในเดือนมกราคม พ.ศ. 2568 บัณฑูร เศรษฐศิโรตม์ ประธานคณะอนุกรรมาธิการพิจารณากรอบหลัก หลักการสำคัญและโครงสร้างการบริหารโครงสร้าง ร่างพระราชบัญญัติอากาศสะอาดฯ แสดงความมั่นใจว่าร่างพระราชบัญญัติอากาศสะอาดจะผ่านสภาผู้แทนราษฎรในเดือนเมษายน พ.ศ. 2568 ไทม์ไลน์ของรัฐบาลคาดหวังว่าร่างสุดท้ายของร่างพระราชบัญญัติจะเสร็จภายในกลางเดือนกุมภาพันธ์และจะถูกส่งต่อไปยังสภาในการพิจารณาวาระที่สองและสาม โดยคาดว่าจะผ่านในเดือนเมษายน จักรพล ตั้งสุทธิธรรม ส.ส. พรรคเพื่อไทย ในฐานะประธานคณะกรรมาธิการวิสามัญพิจารณาร่างพระราชบัญญัติอากาศสะอาด เปิดเผยว่า ขณะนี้กระบวนการพิจารณาร่างพระราชบัญญัติอากาศสะอาดคืบหน้าไปแล้วกว่าร้อยละ 85 โดยรัฐบาลได้หารือกับผู้มีส่วนได้ส่วนเสียแล้วในปีที่ผ่านมา

หลังจากผ่านสภาแล้ว วุฒิสภาจะมีเวลา 30 วันในการพิจารณาร่างพระราชบัญญัติดังกล่าว คาดว่าจะมีผลใช้บังคับในช่วงปลายปี พ.ศ. 2568 จากนั้นที่ประชุมได้มีมติเห็นชอบร่างที่คณะกรรมาธิการวิสามัญพิจารณาเสร็จแล้ว

### ชั้นวุฒิสภา
วุฒิสภาได้มีมติผ่านร่างพระราชบัญญัติอากาศสะอาดในวาระแรก พร้อมกับตั้งคณะกรรมาธิการวิสามัญจำนวน 27 คน เพื่อพิจารณาแก้ไขร่างกฎหมายก่อนเสนอในวาระที่สองและวาระที่สาม

## ดูเพิ่ม
* ร่างพระราชบัญญัติการเปลี่ยนแปลงสภาพภูมิอากาศ

## อ้างอิง

อากาศสะอาด
หมวดหมู่:มลพิษทางอากาศ
หมวดหมู่:สิ่งแวดล้อมของประเทศไทย